Chennai - Wikipedia

# Chennai

### From Wikipedia

  Madras dialihkan ke sini. Untuk kegunaan lain, sila lihat Madras (nyahkekaburan).

Chennai
Chennai
Negeri - Daerah | Tamil Nadu - Chennai • Kanchipuram • Tiruvallur
Koordinat | 13.09° N 80.27° E
Keluasan - Ketinggian | 1,180 km² - 6 m
Zon waktu | IST (UTC+5:30)
Jumlah penduduk (2005) - Kepadatan | 6.9 juta - 5,847/km² (ke-4)
Datuk Bandar | jawatan kosong
Kod - Kod pos - Telefon - Kenderaan | - 600 xxx - +91 44 - TN-01 hingga TN-22
Laman web rasmi: www.chennaicorporation.com

Chennai (bahasa Tamil: சென்னை) yang terletak di Pantai Coromandel menghadapi Teluk Bengal ialah ibu negeri Tamil Nadu. Dahulu dikenali sebagai Madras, Chennai merupakan bandar raya metropolitan yang keempat terbesar di India. Dengan bilangan penduduk dianggarkan sebanyak 7.60 juta (2006), bandar raya ini yang telah wujud selama 368 tahun ialah kawasan metropolitan yang ke-36 terbesar di dunia.

Chennai ialah pusat komersil dan perindustrian yang besar, dan terkenal untuk warisan budaya dan seni bina kuilnya. Bandar raya ini ialah ibu kota automobil India, dengan sebahagian besar industri automobil mempunyai ibu pejabat di sini, dan dengan sebahagian besar kenderaan dikilangkan di sini. Chennai telah dirujuk sebagai Detroit untuk Asia Selatan. Bandar raya ini juga merupakan pusat utama untuk sumber pekerja bagi dunia Barat. Pantai Marina yang panjangnya 12 kilometer merupakan pantai timur bandar raya ini, dan adalah salah satu pantai yang paling panjang di dunia. Chennai dikenali untuk tempat-tempat sukan dan merupakani tuan rumah untuk Kejohanan Chennai Terbuka, acara tenis tunggal bagi Persatuan Profesional Tenis (ATP).

## [Sunting] Nama

Nama Madras berasal daripada Madraspatnam, tapak yang dipilih oleh Syarikat Hindia Timur Inggeris untuk penempatan kekalnya pada tahun 1639. Lagi sebuah bandar, Chennapatnam, terletak di selatannya. Kedua-dua bandar itu kemudian digabungkan, dan nama Madras dipilih oleh pihak British. Bagaimanapun, orang-orang tempatan biasanya merujuk kepada tempat ini sebagai Chennapatnam atau Chennapuri. Perkataan "Chennu" ialah sepatah perkataan Dravidia Tengah-Selatan yang berasal daripada perkataan Telugu, dan bermaksud "indah". Oleh itu, Chennapuri atau Chennapatnam bermaksud "Bandar Raya Indah".

Bandar raya ini kemudian dinamakan semula sebagai Chennai pada Ogos 1996 disebabkan nama Madras dianggap sebagai perkataan yang berasal daripada bahasa Portugis. (Sebilangan bandar raya India yang lain telah menggubal undang-undang untuk membuat pertukaran nama yang serupa.) Nama asal Portugis, iaitu Madre de Sois, dipercayai dinamakan sempena seorang Portugis berkuasa tinggi yang merupakan salah satu peneroka awal pada tahun 1500. Walau bagaimanapun, terdapat juga pandangan bahawa Chennai mungkin bukannya nama Tamil, manakala nama Madras mungkin berasal daripada bahasa Tamil.

## [Sunting] Sejarah

  Rencana utama: Sejarah Chennai

Kuil Kapaleeshwarar di Mylapore dibina oleh raja-raja Pallava pada abad ke-7.

Kawasan di sekeliling Chennai merupakan pusat pentadbiran, ketenteraan, dan ekonomi yang penting sejak abad ke-1 lagi. Kawasan ini diperintah oleh kemaharajaan India Selatan, terutamanya empayar-empayar Pallava, Chola, Pandya, dan Vijaynagar. Pada suatu masa, bandar Mylapore yang kini merupakan sebahagian metropolis adalah sebuah pelabuhan yang utama untuk Kemaharajaan Pallava.

Apabila orang-orang Portugis tiba pada tahun 1522, mereka membina sebuah pelabuhan dan menamakan tempat ini sebagai São Tomé, sempena dengan nama St. Thomas, seorang hawari Kristian yang dipercayai berkhutbah di sini antara tahun 52 dan tahun 70. Kawasan ini kemudian diambil alih oleh pihak Belanda yang bertapak dekat Pulicat di utara bandar raya ini pada tahun 1612.

Pada 22 Ogos 1639, Syarikat Hindia Timur Inggeris diberikan tanah oleh Damerla Venkatadri, Nayak dari Vandavasi, untuk sebuah pangkalan sebagai penempatan kekal. Pangkalan ini dipercayai dinamakan Madrasemen. Setahun kemudian, Kubu St George dibina, dan menjadi pusat bandar raya jajahan. Pada tahun 1746, Kubu St George dan Madras ditawan oleh pihak Perancis di bawah Jeneral La Bourdonnais yang merupakan Gabenor Mauritius. Beliau menjarah bandar ini serta kampung-kampung yang berdekatan.

Pihak British menguasai semula bandar ini pada tahun 1749 melalui Perjanjian Aix-la-Chapelle dan kemudian mengukuhkan pangkalan ini untuk dapat bertahan daripada serangan-serangan Perancis dan Hyder Ali, Sultan Mysore. Menjelang lewat abad ke-18, pihak British telah menaklukkan kebanyakan kawasan di sekitar Tamil Nadu serta kawasan-kawasan utara yang kini merupakan Andhra Pradesh dan Karnataka. Mereka mengasaskan Kepresidenan Madras, dengan ibu kotanya di Madras.

Di bawah pemerintahan British, bandar raya ini bertumbuh menjadi sebuah pusat bandar serta pangkalan tentera laut yang utama. Dengan kemunculan kereta api di India pada lewat abad ke-19, bandar raya ini dikaitkan dengan bandar-bandar raya yang penting seperti Mumbai (dahulu dikenali sebagai Bombay) dan Kolkata (dahulu Calcutta) untuk memudahkan komunikasi dan perdagangan dengan daerah pedalaman. Tempat ini merupakan bandar raya tunggal di India yang diserang oleh Perikatan Kuasa Tengah semasa Perang Dunia I apabila gudang minyaknya ditembak oleh SMS Emden, sebuah penjajap ringan Jerman. Selepas kemerdekaan India pada tahun 1947, bandar raya ini menjadi ibu kota Negeri Madras. Negeri Madras kemudian dinamakan semula sebagai Tamil Nadu pada tahun 1969.

Sejak tahun 1965 hingga 1967, Chennai merupakan pangkalan yang penting untuk pemerangsangan orang-orang Tamil terhadap pengenaan bahasa Hindi. Chennai telah menyaksikan beberapa keganasan politik yang diakibatkan oleh pertempuran etnik di Sri Lanka. Pada tahun 1984, sebuah bom yang diletakkan oleh Tentera Eelam Tamil meletup dan membunuh 33 orang di lapangan terbang bandar raya ini. Kemudian pada tahun 1991, dua orang awam India dan tiga belas orang ahli EPRLF, sebuah kumpulan pengikut faham pemisahan Sri Lanka, telah dibunuh oleh pesaing Harimau Tamil (LTTE). . Langkah-langkah yang keras kemudian diambil dan bandar raya ini tidak pernah menghadapi sebarang kegiatan terorisme yang utama sejak masa itu. Bandar raya ini dinamakan semula sebagai Chennai pada Ogos 1996 disebabkan nama Madras dianggap berasal daripada bahasa Portugis.

Pada tahun 2004, tsunami Lautan Hindi melanda pesisir-pesisir Chennai, dan membunuh banyak orang serta mengubahkan garis pinggir laut secara kekal.

## [Sunting] Geografi

Chennai terletak di dataran pinggir laut yang datar, seperti yang dapat dilihat daripada peta Landsat 7 ini. Sila tekan pada imej untuk gambar besar.
Chennai dan bandar-bandar di sekitarnya. Sila tekan pada imej untuk gambar besar.

Chennai terletak pada 13.04° U 80.17° T di pantai tenggara India dan sudut timur laut Tamil Nadu. Bandar raya ini terletak di dataran pinggir laut yang datar yang dikenali sebagai Dataran Pinggir Laut Timur. Tinggi puratanya 6 meter (20 kaki), dengan titik tertinggi 60 meter (200 kaki). Dua batang sungai berliku-liku merentasi Chennai, iaitu Cooum (atau Koovam) di kawasan tengah, dan Sungai Adyar di kawasan selatan. Kedua-dua sungai ini amat tercemar dengan efluen dan sampah dari sumber-sumber rumah tangga serta komersil. Sungai Adyar tidak begitu tercemar berbanding dengan Cooum, dengan kelodak dan sampahnya dibersihkan berkala oleh kerajaan negeri. Muara larangan Adyar membentuk habitat semula jadi untuk banyak spesies burung dan haiwan. Terusan Buckingham yang terletak 4 kilometer (3 batu) ke kawasan pedalaman, menganjur selari dengan pantai dan mengaitkan kedua-dua sungai tersebut. Otteri Nullah, sebatang sungai yang menganjur dari timur ke barat merentasi Chennai utara dan bertemu dengan Terusan Buckingham di Jambatan Lembangan.

Beberapa tasik, dengan saiz yang berbeza-beza, terdapat di pinggiran barat bandar raya ini. Tasik Perbukitan Merah, Tasik Sholavaram dan Tasik Chembarambakkam membekalkan Chennai dengan air boleh minum. Kebanyakan sumber air tanah adalah air payau. Bekalan air bandar raya terbukti tidak cukup untuk penduduknya, dan kebergantungan yang berketerlaluan kepada hujan-hujan monsun tahunan untuk menambah lagi air takungan telah memburukkan lagi masalah-masalah yang dihadapi. Beberapa percubaan telah dilaksanakan untuk menyalurkan air dari sumber-sumber yang lain, umpamanya dari Veeranam yang merupakan tempat yang kaya dengan air di Tamil Nadu, serta dari Sungai Krishna di Andhra Pradesh. Air merupakan barang keperluan yang amat berharga di Chennai, dan ini telah memunculkan lori-lori tangki swasta yang membekalkan air kepada banyak kawasan. Langkah-langkah lain seperti osmosis songsang dan penuaian air hujan juga telah diambil. Chennai Metrowater kini telah memuktamadkan tendernya untuk membina sebuah loji osmosis songsang dengan muatan sebanyak 100 juta liter sehari (lebih kurang 15 liter seorang sehari).

Geologi Chennai terdiri terutamanya daripada tanah liat, syal dan batu pasir. Bandar raya ini dikelaskan kepada tiga kawasan berdasarkan geologi seperti berikut:

- kawasan berpasir: didapati di sepanjang tebing sungai dan pantai;
- kawasan bertanah liat: melitupi kebanyakan bandar raya;
- kawasan batuan keras: terdapat di Guindy, Velachery, Adambakkam dan sebahagian Saidapet.

Di kawasan-kawasan berpasir seperti Tiruvanmiyur, Adyar, Kottivakkam, Santhome, George Town, dan pantai Chennai yang lain, saliran air hujan menyerap dengan amat cepat. Sebaliknya, di kawasan-kawasan tanah liat dan batuan keras, air hujan menyerap dengan perlahan, tetapi disimpan oleh tanih untuk masa yang lebih panjang. Kawasan-kawasan bertanah liat di bandar raya termasuk T. Nagar, Mambalam Barat, Anna Nagar, Kolathur, dan Virugambakkam.

## [Sunting] Rujukan

Prosa mengandungi pemetikan khusus dalam teks sumber yang dapat dilihat melalui mod sunting.

- Chennai 'berpotensi' menjadi Detroit untuk Asia Selatan. Si Hindu. Dicapai pada 6 Ogos 2005.
- Profil daerah: Chennai. Kerajaan Tamil Nadu. Dicapai pada 6 Ogos 2005.
- Permainan nama India. Sashi Tharoor / International Herald Tribune. Dicapai pada 9 Ogos 2005.
- Amalan dan Pengamal – Chennai. Penuaian air hujan. Dicapai pada 5 Ogos 2005.
- Pengira sedia mengenai penuaian air hujan. Kerajaan Tamil Nadu / New Indian Express. Dicapai pada 5 Ogos 2005.
- IVRCL merancang membina sebuah loji penyahgaraman dekat Chennai. Business Line. Dicapai pada 11 Ogos 2005.
- Babad pembunuhan. Frontline. Dicapai pada 9 Ogos 2005.
- Ketua Tentera Eelam ditahan untuk pengeboman Chennai. Indian Express. Dicapai pada 9 Ogos 2005.
- Iklim India. Agensi Alam Sekitar Nasional, Singapura. Dicapai pada 4 Ogos 2005.
- Statistik am. Perbadanan Chennai. Dicapai pada 4 Ogos 2005.
- Carta eksekutif. Perbadanan Chennai. Dicapai pada 4 Ogos 2005.
- Polis Chennai ISO 9001:2000. Kerajaan Tamil Nadu. Dicapai pada 9 Ogos 2005.
- Kampus IT yang Terbesar di Dunia. Infosys, Mahindra World City. Dicapai pada 6 Ogos 2005.
- BMW mensasarkan Chennai. The Economic Times. Dicapai pada 9 Ogos 2005.
- Rancangan BMW menepati masa: jalan di hadapan tidak berhalangan untuk satu, selekoh tajam untuk yang lain. The Telegraph, India. Dicapai pada 13 Ogos 2005.
- Kelompok Kawasan Utama di Dunia. Population.de. Dicapai pada 4 Ogos 2005.
- India. Buku Fakta Dunia CIA. Dicapai pada 4 Ogos 2005.
- Prestasi kadar kenal huruf di daerah-daerah Tamil Nadu pada tahun 2001. Jabatan pendidikan sekolah. Dicapai pada 4 Ogos 2005.
- Penduduk kawasan-kawasan sesak di Tamil Nadu. Kerajaan Tamil Nadu. Dicapai pada 4 Ogos 2005.
- Lamunan-lamunan muzik. Akhbar "Si Hindu". Dicapai pada 4 Ogos 2005.
- Pangkalan data GIS untuk jalan raya bandar di Chennai dan strategi-strategi untuk memperbaiknya. Portal Kerja Geospace. Dicapai pada 4 Ogos 2005.
- Senarai jalan. Perbadanan Kenderaan Metropolitan Chennai Ltd. Dicapai pada 4 Ogos 2005.
- Satu campuran ekonomi lama dan baru (.pdf). Kerajaan Tamil Nadu. Dicapai pada 4 Ogos 2005.
- S. Muthiah, C.L.D. Gupta (2001). Madras That Is Chennai: Queen Of The Coromandel, Business Publications Inc. ISBN 81-86982-97-3.
- Richard Plunkett, Teresa Cannon, Peter Davis, Paul Greenway, Paul Harding (2001). Lonely Planet South India, Lonely Planet Publications Ltd. ISBN 1-86450-161-8.

## [Sunting] Pautan luar

Carilah maklumat lanjut di Chennai
melalui projek-projek kembar Wikipedia:

Takrif kamus dari Wiktionary
Buku teks dari Wikibooks
Petikan dari Wikiquote
Teks sumber dari Wikisource
Imej dan media dari Commons
Berita dari Wikinews

- Laman web rasmi kerajaan Daerah Chennai
- Laman web rasmi Perbadanan Chennai
- Sejarah Madras
- Lapangan Terbang Chennai
- Perkhidmatan Bas Metro Chennai
- Konsulat Chennai
- Kerajaan Tamilnadu
- Berita Chennai
- Madipakkam – Salah satu subbandar yang penuh dengan peristiwa di Chennai... Sila tengok!!!
- Chennai dari Wikitravel
- Arkib rencana ahli sejarah S. Muthiah mengenai Chennai, diterbitkan oleh Si Hindu
- Bergerak-gerak di Chennai
- Th. Brinkhoff: Kelompok Kawasan Utama di Dunia, 30 Januari 2005
- Cuaca semasa di Chennai

Koordinat: 13.09° U 80.27° T

- Peta-peta dan fotograf-fotograf udara
  - Peta daripada Multimap atau Globalguide atau Peta-peta Google
  - Imej udara daripada TerraServer
  - Imej satelit daripada WikiMapia
- Garisan Lintang dan Garisan Bujur yang tepat untuk Kawasan dan Mercu Tanda Chennai

Bandar raya metropolitan
Bangalore • Chennai • Delhi • Kolkata • Mumbai

Negeri dan wilayah India Ibu negeri India

Agartala • Aizawl • Bangalore • Bhopal • Bhubaneswar • Chandigarh • Chennai (Madras) • Daman • Dehradun • Delhi • Dispur • Gandhinagar • Gangtok • Hyderabad • Imphal • Itanagar • Jaipur • Kavaratti • Kohima • Kolkata (Calcutta) • Lucknow • Mumbai (Bombay) • Panaji • Patna • Pondicherry • Pelabuhan Blair • Raipur • Ranchi • Shillong • Shimla • Silvassa • Srinagar • Thiruvananthapuram (Trivandrum)

Bandar raya yang melebihi sejuta penduduk di India
Agra • Ahmedabad • Allahabad • Amritsar • Asansol • Bangalore • Bhopal • Chennai • Coimbatore • Delhi • Dhanbad • Faridabad • Hyderabad • Indore • Jabalpur • Jaipur • Jamshedpur • Kanpur • Kochi • Kolkata • Lucknow • Ludhiana • Madurai • Meerut • Mumbai • Nagpur • Nashik • Patna • Pune • Rajkot • Surat • Vadodara • Varanasi • Vijayawada • Visakhapatnam

Templat:Tamil Nadu

Diperolehi daripada "http://ms.wikipedia.org../../../c/h/e/Chennai.html"

Kategori: Bandar raya metropolitan di India | Chennai | Coastal cities | Cities and towns in Tamil Nadu

##### Views

- Rencana
- Perbincangan
- Semakan terkini

##### Cari

##### Bahasa lain

- Български
- বাংলা
- Dansk
- Deutsch
- English
- Español
- Esperanto
- Français
- Galego
- ગુજરાતી
- हिन्दी
- Bahasa Indonesia
- Italiano
- Latviešu
- मराठी
- Nederlands
- 日本語
- Norsk (bokmål)
- Polski
- Português
- Română
- Русский
- Simple English
- Suomi
- Svenska
- தமிழ்
- 中文
- ಕನ್ನಡ